苦雪寄退之
作者：盧仝
朝代：唐

paragraphs: 天王二月行時令，白銀作雪漫天涯。
山人門前徧受賜，平地一尺白玉沙。
雲頹月壞桂英下，鶴毛風剪亂參差。
山人屋中[凍]欲死，千樹萬樹飛春花。
菜頭出土膠入地，山莊取粟埋却車。
冷絮刀生削峭骨，冷虀斧破慰老牙。
病妻煙眼淚滴滴，飢嬰哭乳聲呶呶。
市頭博米不用物，酒店買酒不肯賒。
聞道西風弄劒戟，長堦殺人如亂麻。
天眼高開欺草芽，我死未肯興歎嗟。
但恨口中無酒氣，劉伶見我相揄揶。
清風攪腸筋力絕，白灰壓屋梁柱斜。
聖明有道□命漢，可得再見朝日耶。
柴門沒脛晝不埽，黃昏遶樹棲寒鴉。
唯有河南韓縣令，時時醉飽過貧家。